पाएं अपने शहर की ताज़ा ख़बरें और फ्री ई-पेपरडाउनलोड करें
छत्तीसगढ़ के अंबिकापुर में सरकारी अस्पतालों के लिए आई वैक्सीन गैर कानूनी तरीके से प्राइवेट अस्पताल में लग रहे थे। मामला शहर के कमलेश नेत्रालय का है। यहां रविवार को 600 रुपए लेकर 18 साल के अधिक उम्र के लोगों को वैक्सीन लगाई जा रही थी। सूचना मिलने पर SDM ने स्वास्थ्य विभाग के अफसरों के साथ छापा मारा। हालांकि तब तक 18 लोगों को वैक्सीन लगाई जा चुकी थी। क्लीनिक को सील कर दिया। मौके से कोवीशील्ड की 2 वायल भी जब्त की गई है। अब जांच होगी कि आखिर इन्हें वैक्सीन किसने दी।
दरअसल, प्राइवेट अस्पतालों पर वैक्सीनेशन करने की रोक लगाई गई है। इस बीच प्रशासन को सूचना मिली कि कमलेश नेत्रालय में वैक्सीनेशन किया जा रहा है। इस पर टीम ने वहां छापा मारा। जांच में पता चला कि 2 मई से ही वहां वैक्सीनेशन शुरू किया गया था। टीम को कोवीशील्ड वैक्सीन की 2 वायल मिली है, जिसमें से एक की पूरी डोज इस्तेमाल की जा चुकी थी। फिलहाल स्वास्थ्य विभाग ने भी मामले की जांच शुरू कर दी है।
बरामद वायल सरकारी केंद्रों के लिए आई डोज की, बैच नंबर भी वहीं
टीम को एक वायल खाली मिली थी। एक वायल में 10 डोज होती है। क्लीनिक में 18 लोगों को वैक्सीन लगाई गई। इससे संभावना है कि वहां 2 खाली वायल होनी चाहिए। बरामद वायल के 10 हजार डोज 29 अप्रैल को सरकारी संस्थानों के लिए आए थे। बैच नंबर भी एक है। इसके एक दिन पहले ही जिला टीकाकरण अधिकारी ने प्राइवेट केंद्रों पर वैक्सीनेशन की रोक लगा दी थी। अब किसी सरकारी कोल चेन से कर्मचारी की मिली भगत होने की आशंका जताई जा रही है।
सप्लायर से कोल चेन की जानकारी जुटा रहे हैं, कार्रवाई होगी
SDM ने कमलेश नेत्रालय को सील कर दिया गया है। क्लीनिक के खिलाफ आगे की कार्रवाई के लिए प्रशासन स्तर पर ही निर्णय लिया जाएगा। स्वास्थ्य विभाग की ओर से कोल चेन के स्टॉक की जांच कराई जा रही है। यह पता किया जा रहा है कि क्लीनिक को किस कोल चेन से वैक्सीन सप्लाई की गई। पता चलने पर कर्मचारी पर भी कार्रवाई की जाएगी।
- डॉ राजेश भजगावली, जिला टीकाकरण अधिकारी, सरगुजा
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn